ཟླ་འདིའི་ཚེས་༡༥ཉིན་ལྷོ་ཕྱོགས་སྦེལ་ཀོབ་བདེ་སླར་མི་མང་ཚོགས་ཁང་དུ།བོད་ཀྱི་གྲོས་ཚོགས་དང་སྲིད་བྱུས་ཉམས་ཞིབ་ཁང་དང།གཉའ་ཁྲི་དཔེ་མཛོད་ཁང་གི་གོ་སྒྲིག་འོགམེ་སོར་ས་གནས་ཁྲིམས་ཞིབ་པ་དང་།ས་གནས་འགོ་འཛིན་རྣམ་གཉིས།བོད་མི་མང་སྤྱི་མཐུན་མཉམ་འབྲེལ་ཚོགས་གཙོ་གཙོས་པའི་ས་གནས་གཞོན་ལྷན་དང་བུད་མེད་ལྷན་ཚོགས་སོགས་གཞུང་འབྲེལ་དང་གཞུང་འབྲེལ་མིན་པའི་སྡེ་ཚན་ཁག་དང།དེ་མིན་གནད་ཡོད་མི་ཁག་ཅིག་བཅས་མི་མང་བརྒྱ་ཙམ་ལ།རྒྱལ་སྤྱིའི་མང་གཙོའི་ལམ་ལུགས་དང་བཙན་བྱོལ་བོད་མིའི་མང་གཙོའི་འཕེལ་རིམ་ཞེས་པའི་བརྗོད་གཞིའི་ཐོག་ཟབ་སྦྱོང་ཞིག་སྤྲད་ཡོད་པ་དང་།ཟབ་ཁྲིད་པ་གཙོ་བོ་བཀའ་ཁྲི་ཟམ་གདོང་རིན་པོ་ཆེ་དང།མཁས་དབང་བློ་བཟང་སེང་གེ་རྣམ་གཉིས་རེད།གཉའ་ཁྲི་དཔེ་མཛོད་ཁང་གི་འགན་འཛིན་གྲྭ་ངག་དབང་སྟོོབས་ལྡན་གྱིས་ཟབ་སྦྱོང་དེ་ངོ་སྤྲོད་གནང་རྗེས་བཀའ་ཁྲི་མཆོག་གིས།སྲོལ་རྒྱུན་དང་དེང་རབས་སྲིད་དོན་ཚན་རིག་པ་དག་གིས་མང་གཙོའི་འཕེལ་རིམ་ལ་ལྟ་ཚུལ་གང་ཡོད་དང།ཤར་ཕྱོགས་པ་དང་ནུབ་ཕྱོགས་ཀྱི་མང་གཙོའི་འཕེལ་རིམ་དང་ཁྱད་པར་བཅས་ངོ་སྤྲོད་དང་འབྲེལ།དེང་སྐབས་བཙན་བྱོལ་བོད་མིའི་མང་གཙོའི་འཕེལ་རིམ་ནང་དོན་གནད་ཁག་ཅིག་གསུང་དོན།མང་གཙོའི་འཕེལ་རིམ་གོང་མཐོར་བསྐྱོད་ཐུབ་རྒྱུ་དང།གཞུང་དང་མང་ཚོགས་ཀྱི་ལས་དོན་ཚགས་ཚུད་ཡོང་རྒྱུའི་ཆེད་དུ་མང་ཚོགས་ཀྱིས་འོས་འདེམས་བྱས་པའི་སྤྱི་འཐུས་རྣམ་པ་ཚོས་གྲོས་ཚོགས་ནང་མི་མང་གི་བསམ་ཚུལ་ཇི་མ་ཇི་བཞིན་མཚོན་ཐུབ་པ་ཞིག་གནང་དགོས་པ་དང།དེ་འདྲ་མ་གནང་བ་ཡིན་ན།མི་མང་གི་ངོས་ནས་དེ་འདྲ་གནང་རྒྱུའི་ཐབས་ལམ་དང།དེ་བཞིན་ལོ་ཡུན་མ་ཚང་བ་ཡིན་ནའང་།གལ་ཏེ་མང་ཚོགས་ཀྱི་བསམ་ཚུལ་ཇི་མ་ཇི་བཞིན་གྲོས་ཚོགས་ནང་མཚོན་མ་ཐུབ་པའི་གནས་བབས་དེ་འདྲ་བྱུང་བ་ཡིན་ན།དེ་ནས་དུས་ཡུན་གཅིག་ལ་བརྗེ་པོ་རྒྱག་པ་སོགས།དེ་འདྲའི་ཐབས་ལམ་བཟོ་དགོས་རྒྱུ་དེ་ད་ལྟའི་གནས་སྐབས་ལ་གལ་ཆེན་པོ་ཆགས་ཡོད་པ་རེད་བསམ་གྱི་ཡོད།མི་མང་གིས་འོས་འདེམས་བྱས་ནས་སྤྱི་འཐུས་ཤིག་བཏང་།སྤྱི་འཐུས་དེས་གྲོས་ཚོགས་ནང་ཕྱག་ལས་གནང་བའི་སྐབས་ལ།མང་ཚོགས་མང་ཆེ་བའི་མངོན་འདོད་དང་དགོངས་ཚུལ་ག་རེ་ཡིན་པ་དེ་མ་མཁྱེན་པའམ།མཁྱེན་བཞིན་དུ་གྲོས་ཚོགས་ནང་རང་ཉིད་གང་ལས་ཡོང་ས་དེའི་མང་ཚོགས་ཀྱི་བསམ་ཚུལ་དང་མ་མཐུན་པ་བྱས་ནས།རང་ཉིད་ཀྱི་དགོངས་ཚུལ་དང་།ཡང་མིན་ན་སྐབས་སོ་སོ་ལ་རང་ཉིད་ཁ་ལོ་སྒྱུར་མཁན་གྱི་རྒྱབ་ལོག་གི་མི་དེ་ཚོའི་དགོངས་ཚུལ་དང་བསྟུན་ནས་ཕྱག་ལས་གནང་བ་ཡིན་ན།མང་གཙོའི་འཕེལ་རིམ་མདུན་སྐྱོད་བྱེད་ཐུབ་ཀྱི་མ་རེད་ལ།མང་གཙོའི་དགོས་དམིགས་དེ་ཡང་མ་འགྲུབ་པ་རེད།དེའི་ཐོག་ལ་ང་ཚོས་དགོངས་བཞེས་གནང་དགོས་རྒྱུ་གལ་ཆེན་པོ་ཞེ་དྲག་རེད་བསམ་གྱི་ཡོད།དེ་བཞིན་སྤྱི་ཚོགས་ཀྱི་ནང་ན་གྲོས་ཚོགས་གོང་འོག་གཉིས་དགོས་ཀྱི་ཡོད་པ་དང།ས་གནས་ཀྱི་འཐུས་མི་མང་དུ་གཏོང་དགོས་ཀྱི་ཡོད་པ་དང།འོས་ཤོག་གཅིག་མཚུངས་བླུག་དགོས་ཀྱི་ཡོད་པ་དེ་འདྲའི་དགོངས་ཚུལ་མང་པོ་ཞིག་མང་ཚོགས་ནང་ཡོད་པ་རེད།དེ་དག་བརྒྱུད་ལམ་ངེས་ཅན་ཞིག་བརྒྱུད་ནས་གྲོས་ཚོགས་སུ་སླེབས་རྒྱུ་དང་།བཅའ་ཁྲིམས་འགྱུར་བ་གཏོང་རྒྱུའི་ས་མཚམས་ཀྱི་བར་དུ་ཆོད་ཀྱི་ཡོད་མ་རེད།བར་ལམ་ཞིག་ལ་བཀའ་མོལ་བཤད་ནས་སྐོར་བ་འཁོར་སྡོད་པ་ལས་སླེབས་དགོས་ས་དེ་ལ་མ་སླེབས་པ་ཡིན་པས།འོས་བསྡུ་བྱེད་པའི་སྐབས་ལ་གནས་ཚུལ་སྔ་མ་ནང་བཞིན་བསྡད་པ་མ་གཏོགས།མི་མང་ནང་བཀའ་མོལ་བཤད་བསྡད་པ་དང་བསམ་བསྡད་པ་དེ་དག་ཁྲིམས་དང་སྒྲིག་གཞིའི་ནང་ལ་གསལ་ཐུབ་ཀྱི་ཡོད་པ་མ་རེད།སླེབས་ཐུབ་ཀྱི་ཡོད་མ་རེད།མང་ཚོགས་ཀྱིས་རྣམ་འགྱུར་ཤུགས་ཆེན་པོ་ཡོད་པ་ཡིན་ན།མངོན་འདོད་དེ་ཚོ་གྲོས་ཚོགས་ནང་སླེབས་ཐུབ་པ་བྱེད་རྒྱུ་དེ་མང་ཚོགས་ཀྱི་ལས་འགན་རེད་བསམ་གྱི་ཡོད།ཅེས་གསུངས་སོང།